Activa Jove presenta la seua programació centrada en la salut mental per a la tardor
26 setembre 2024

## Activa Jove presenta la seua programació centrada en la salut mental per a la tardor26 setembre 2024Última actualització: 26 setembre 2024

![](../gestion/img/60adf05ac3866fe926a3a06b811f88f43ecbe7262b6764c4a0bd7a872895b383.jpg)  
  

La **regidora delegada de Joventut, Inma Rodríguez**, i la **tècnica municipal, Isabel Agustí**, han presentat hui la **programació de tardor de l'Activa Jove**. Tal com ha explicat l'edil, enguany aquesta girarà entorn de la salut mental.  
  
_"Este tema deu estar al centre de les polítiques juvenils. Hi ha molts factors, com ara la tecnologia, la incertesa pel seu futur, etc., que afecten psicològicament els nostres joves. Per això, hem pensat a donar-los eines que els ajuden a combatre problemes, com ara l'estrés i l'ansietat, de la mà de persones professionals"_, ha assegurat.  
  
Per la seua part, Agustí ha assenyalat que les activitats començaran el **divendres 4 d'octubre** amb el taller 'Aprén a establir les teues prioritats', que tindrà lloc entre les 17 i les 18:30 h a l'Espai Jove del Grau, on també es duran a terme les classes de Zumba i CrossFit que es faran a les 19 hores.  
  
El **dissabte 19 d'octubre**, la Casa de la Marquesa acollirà la primera part del taller 'Estratègies per a enfortir la teua salut emocional', que començarà a les 17:30 i acabarà a les 19 hores. De 19:15 a 21 hores hi haurà un taller de lettering.  
  
D'altra banda, el **dissabte 26 d'octubre** s'impartirà la segona part del taller 'Estratègies per a enfortir la teua salut emocional', que serà de 16:30 a 18 hores a l'Espai Jove de Gandia, on tindran lloc la resta de les activitats programades. A més, a partir de les 18 i fins a les 21 hores, els gandians podran gaudir de l'escape room 'La meua empanada mental'.  
  
Finalment, el **dissabte 9 de novembre** hi haurà una classe de _mindfulness_ i ioga entre les 17:30 i les 18:30 hores, així com una activitat col·laborativa entre les 19 i les 20:30 hores. En el primer cas, serà important portar una estoreta de casa, mentre que en el segon caldrà assistir amb una tauleta o un portàtil.  
  
_"Les activitats estan obertes a tots els ciutadans joves de Gandia, de manera que són gratuïtes i no necessiten una inscripció prèvia. Convidem a totes les persones interessades a gaudir de les diferents propostes mentre tenen cura de la seua salut mental"_, ha conclòs Rodríguez.

[Twittear](https://twitter.com/share)